Bank mergers & acquisitions (M&As) in the U.S.
Authors: Κιοσσές Νικόλαος 
Published: June 2023

Η συγκεκριμένη διδακτορική διατριβή αξιολογεί τη χρηματοοικονομική απόδοση των Συγχωνεύσεων και Εξαγορών (Σ&Ε) στον τραπεζικό κλάδο των Η.Π.Α., καθώς και άλλα αποτελέσματα των Σ&Ε, χρησιμοποιώντας ένα δείγμα που περιλαμβάνει 3.107 ανακοινώσεις τραπεζικών Σ&Ε κατά την περίοδο 1986-2020. Ειδικότερα, η παρούσα διατριβή στοχεύει στη διερεύνηση των παραγόντων που επηρεάζουν την απόδοση, το προσφερόμενο premium, τη μέθοδο πληρωμής και το χρόνο που απαιτείται έως την ολοκλήρωση της συμφωνίας, λαμβάνοντας υπόψη το ρόλο της οικονομικής πολιτικής αβεβαιότητας. Ως προς τη βραχυπρόθεσμη αποδοτικότητα, οι επιπτώσεις στον πλούτο των εξαγοραζουσών τραπεζών αξιολογούνται με τη μεθοδολογία μελέτης γεγονότος χρησιμοποιώντας εναλλακτικά υποδείγματα αποτίμησης περιουσιακών στοιχείων για την εκτίμηση των σωρευτικών μη-κανονικών αποδόσεων (CARs) σε διάφορα χρονικά παράθυρα κατά την ανακοίνωση των συμφωνιών. Η μακροπρόθεσμη απόδοση εκτιμήθηκε χρησιμοποιώντας τη μέθοδο BHAR σε διαφορετικές περιόδους διακράτησης μετά την ολοκλήρωση των συμφωνιών. Για τη διερεύνηση της επίδρασης που έχουν η οικονομική πολιτική αβεβαιότητα, τα χαρακτηριστικά των συμφωνιών και τα χαρακτηριστικά των τραπεζών-αγοραστών στην απόδοση των Σ&Ε εφαρμόζονται μονομεταβλητές και πολυμεταβλητές αναλύσεις. Τα αποτελέσματα καταδεικνύουν ότι οι μέτοχοι των τραπεζών-αγοραστών χάνουν περίπου -0,32% στο παράθυρο τριών ημερών κατά την ανακοίνωση των Σ&Ε, ενώ οι Σ&Ε παρουσιάζουν, επίσης, αρνητικές μακροπρόθεσμες αποδόσεις. Οι σωρευτικές μη-κανονικές αποδόσεις στο παράθυρο τριών ημερών κατά την ανακοίνωση των Σ&Ε είναι στατιστικά σημαντικά (σε επίπεδο 1%) χαμηλότερες κατά -1,37% κατά την απόκτηση εταιριών-στόχων που είναι εισηγμένες και κατά -0,68% για την επιλογή Σ&Ε που χρηματοδοτούνται μόνο με μετοχές. Οι Σ&Ε σε περιόδους υψηλής οικονομικής πολιτικής αβεβαιότητας δημιουργούν στατιστικά σημαντικά υψηλότερες μη-κανονικές αποδόσεις για τις εξαγοράζουσες τράπεζες κατά 0,46% συγκριτικά με τις αποδόσεις των Σ&Ε σε περιόδους χαμηλής οικονομικής πολιτικής αβεβαιότητας. Τα αποτελέσματα πολυμεταβλητής ανάλυσης καταδεικνύουν ότι η αβεβαιότητα οικονομικής πολιτικής, μετρούμενη με το δείκτη BBD, έχει θετική επίδραση στον πλούτο των μετόχων, αποτέλεσμα που υποδηλώνει ότι οι Σ&Ε σε περιόδους υψηλής οικονομικής αβεβαιότητας δημιουργούν υψηλότερες αποδόσεις για τις εξαγοράζουσες τράπεζες. Μία αύξηση κατά μία τυπική απόκλιση στο βαθμό οικονομικής πολιτικής αβεβαιότητας αυξάνει κατά 24,6 μονάδες βάσης τις σωρευτικές μη κανονικές αποδόσεις των τραπεζών-αγοραστών. Επιπροσθέτως, η οικονομική πολιτική αβεβαιότητα έχει θετική επίδραση στα προσφερόμενα premiums και στον χρόνο που απαιτείται έως την ολοκλήρωση της συμφωνίας, ενώ έχει αρνητική επίδραση στη χρηματοδότηση μόνο με μετοχές των Σ&Ε. Τα κύρια αποτελέσματα παραμένουν ισχυρά χρησιμοποιώντας διαφορετικές μεθοδολογικές προσεγγίσεις, εναλλακτικά υποδείγματα ανάλυσης και αποτίμησης περιουσιακών στοιχείων, ενώ διατηρούνται ακόμη και μετά την αντιμετώπιση ζητημάτων ενδογένειας. Συνολικά, τα αποτελέσματα της διατριβής υποδηλώνουν ότι η αβεβαιότητα οικονομικής πολιτικής αποτελεί σημαντικό παράγοντα που επηρεάζει την απόδοση καθώς και άλλα βασικά αποτελέσματα των Σ&Ε στον τραπεζικό κλάδο. Οι τραπεζίτες, οι επενδυτές, οι υπεύθυνοι χάραξης πολιτικής και οι ρυθμιστικές αρχές πρέπει να αναγνωρίζουν ότι εν μέσω πολιτικής αβεβαιότητας υπάρχουν ευκαιρίες για υψηλότερες αποδόσεις στις εξαγοράζουσες εταιρίες μέσω τραπεζικών Σ&Ε.